PRITARTA

 Molėtų rajono savivaldybės

 tarybos 2019 m. kovo d.

 sprendimu Nr.B1-

**ALANTOS GIMNAZIJOS 2018 METŲ VEIKLOS ATASKAITA**

1. **Statistiniai duomenys.**

1.1. Mokiniai

|  |  |  |  |  |
| --- | --- | --- | --- | --- |
| Klasės | Mokinių skaičius 2017-2018 m.m. pradžioje | Atvyko | Išvyko | Mokinių skaičius 2017-2018 m.m. pabaigoje |
| Priešm. | 7 | 0 | 0 | 7 |
| 1-4 | 54 | 4 | 2 | 56 |
| 5-8 | 50 | 0 | 0 | 50 |
| I-II g | 43 | 0 | 0 | 43 |
| III – IV g | 39 | 1 | 1 | 39 |
| Iš viso | 193 | 5 | 3 | 195 |

Mokėsi 34 (17,5%) specialiųjų ugdymosi poreikių turintys mokiniai, iš jų, pagal individualizuotas programas – 5, pagal pritaikytas bendrąsias programas – 14 mokinių. Specialiojo pedagogo pagalba teikiama 13 mokinių, psichologo – 8, socialinio pedagogo – 18. Padaugėjo pavežamų į mokyklą mokinių nuo 45% iki 54,4%. Pavežami į mokyklą 105 mokiniai, nemokamą maitinimą gavo 77 (39,5 %) mokiniai.

1.2. Pedagogai

Dirbo 34 pedagogai (iš jų: 1 socialinė pedagogė, 1 specialioji pedagogė, 1 psichologė).

1. **Mokymosi pasiekimai.**

2.1. Mokinių mokymosi kokybė 2017-2018 m.m.

|  |  |  |  |  |  |
| --- | --- | --- | --- | --- | --- |
| Klasės  | L.gerai mokosi | Gerai mokosi | Patenkinamai mokosi | Palikta kartoti kursą | Nepažangūs /pažangumas |
| 1-4 | 11 (19,6%) | 22 (39,3%) | 22 (39,3%) | 0 | 1 / 98,2% |
| 5-8 | 4 (8%) | 11(22%) | 35 (70%) | 0 | 0 / 100% |
| I-II g | 3 (6,9%) | 9 (20,9%)  | 29 (67,4%) | 0 | 0 / 100% |
| III-IV g | 1 (2,6%) | 7 (17,9%) | 29 (74,35%) | 0 | 2 / 94,87% |
| **Iš viso:** | **19 (10,1 %)** | **49 (26,06%)** | **115 (61,17%)**  | **0** | **4/ (98,4%)** |

Lyginant su 2016-2017 m.m. išaugo l.gerai ir gerai besimokančių mokinių dalis (nuo 32,3% iki 36,16%).Padaugėjo nepažangių mokinių. Papildomi darbai pasibaigus mokslo metams buvo skirti 15 mokinių. 13 mokinių sėkmingai atliko papildomus darbus. Neatsiskaitė du mokiniai, vienas - III g kl., ir vienas - IV g kl. mokinys. Vienas 2 kl. mokinys keliamas į trečią klasę su metiniais nepatenkinamais įvertinimais.

Visų mokomųjų dalykų pažangą (pagal pasiekimų lygius) lyginant 2017-2018 metinį su 2016-2017 metiniu padarė 37,5 % visų mokinių.

Atskirų dalykų mokymosi kokybė pakankamai gera. Kiekvieną mokomąjį dalyką aukštesniuoju arba pagrindiniu lygiu mokosi daugiau kaip pusė mokinių.

5-II g kl. sunkiausiai sekasi mokytis anglų kalbos, matematikos ir fizikos (lyginant su kitais dalykais, daugiau mokosi patenkinamu lygiu).

2.2. Rajono dalykinių olimpiadų rezultatai 2017-2018 m.m.

Užimtų prizinių vietų skaičius.

|  |  |  |  |  |  |  |
| --- | --- | --- | --- | --- | --- | --- |
| **Mokslo metai** | 2012-2013 | 2013-2014 | 2014-2015 | 2015-2016 | 2016-2017 | 2017-2018 |
| **1 vieta** | 4 | 6 | 11 | 7 | 9 | 12 |
| **2 vieta** | 6 | 12 | 6 | 13 | 10 | 15 |
| **3 vieta** | 9 | 10 | 11 | 10 | 9 | 12 |
| **Iš viso** | **19** | **28** | **28** | **30** | **28** | **39** |

1. **Veiklos programos 2017-2018 m.m. veiklos tikslų ir uždavinių įgyvendinimo analizė.**

Gimnazijos strateginiame plane išskirtos 3 prioritetinės sritys bei numatyti strateginiai tikslai:

• Ugdymasis ir mokinių patirtys. Duomenimis grįsta vadyba laiduoti gimnazijos perspektyvą, bendruomenės lyderystę bei profesinį meistriškumą.

• Rezultatai. Tobulinti mokinio ir gimnazijos pasiekimų pažangos vertinimo ir užtikrinimo sistemą.

• Mokinio asmenybės ūgtis ir branda. Sukurti mokinio asmenybės ūgtį ir brandą veiksmingai formuojantį gyvenimą gimnazijoje.

2017/2018 m.m. ir 2018/2019 m.m. metinėse veiklos programose prioritetas – kiekvieno mokinio individualios pažangos siekimas. 2017/2018 m.m. veiklos programoje numatytos priemonės įgyvendintos. Siekiant kiekvieno mokinio individualios pažangos buvo dirbama diferencijuojant ir individualizuojant ugdymo turinį pamokose, taikant skaitymo strategijas. Organizuojant ugdymo procesą, jį planuojant, naudojami mokinių pasiekimų tyrimų, išorės ir vidaus vertinimo rezultatų analizės duomenys. Atliekamas gimnazijos veiklos įsivertinimas. Didelis dėmesys skiriamas bendrųjų kompetencijų, pilietiškumo, savanorystės bei lyderystės ugdymui įgyvendinant projektines veiklas. 2018m. įgyvendinta 10 projektų. Formuojant mokinių vertybines nuostatas vykdomos prevencinės programos. 2018/2019 m.m. veiklos programoje daugiau dėmesio mokytojų, dėstančių toje pačioje klasėje, pagalbos vaikui komandos ir klasės vadovo bei mokinių tėvų bendradarbiavimui dėl mokinių pažinimo, jų pasiekimų, pažangos ir motyvacijos, siekiant kiekvieno mokinio individualios pažangos. Stiprinamas mokymosi pagalbos teikimas ne pamokų metu skiriant konsultacijas, bendradarbiaujant su pagalbos vaikui specialistais.

2017-2018 m.m. Alantos gimnazijos veiklos prioritetas – individuali mokinio pažanga, įrodymais grįstas mokymas. Tikslai: 1 .Siekti kiekvieno mokinio individualios pažangos, stiprinant mokymosi motyvaciją; 2. Kurti mokinių asmenybės ūgtį ir brandą veiksmingai formuojantį gyvenimą gimnazijoje.

**Pirmojo** tikslo įgyvendinimui iškelti du uždaviniai: 1)Siekti ugdymo turinio dermės įvairių gabumų mokiniams, atkreipiant dėmesį į kiekvieno ugdytinio pažangą; 2) Stiprinti mokymosi motyvaciją.

Uždavinio „Siekti ugdymo turinio dermės įvairių gabumų mokiniams, atkreipiant dėmesį į kiekvieno ugdytinio pažangą“ įgyvendinimui numatytos priemonės buvo įvykdytos.

Metodinė taryba organizavo pasitarimus mokytojų, dėstančių toje pačioje klasėje. Buvo kalbama apie mokinių individualias savybes, gebėjimus, pasiekimus, pagalbą mokiniui. Mokytojai gavo konkrečią informaciją apie kiekvieną klasės mokinį, patarimų, kaip palaikyti darbingą atmosferą klasėje, kokie mokymo metodai veiksmingiausi siekiant individualios pažangos.

Bendradarbiaudami su spec. pedagoge, psichologe, mokytojai parengė spec. ugdymosi poreikių turintiems mokiniams programas.

Per visų dalykų pamokas buvo ugdomi mokinių skaitymo ir rašymo gebėjimai. NMPP parodė, kad 4, 6, 8 klasės mokinių skaitymo gebėjimai atitinka šalies pagrindinio pasiekimų lygio mokinių rezultatų vidurkį

Per visus mokslo metus buvo nuolat stebima kiekvieno mokinio individuali pažanga. 1-4 klasių mokiniai turi individualios pažangos stebėjimo aplankus, darbus aptaria kartu su tėvais. 5-II g klasėse naudoti vaiko individualios pažangos lapai, kuriuos pildė ir asmeninę pažangą analizavo mokiniai bei klasės auklėtojas. Mokytojai individualią pažangą pamokose stebėjo dažniausiai taikydami formuojamojo vertinimo principus bei pamokos refleksiją. Mokytojai pamokose stebėjo mokinių mokymąsi, jų bendradarbiavimą, įsitraukimą, pastangas, mokymosi būdus, sunkumus. Siekdami išsiaiškinti, suprasti kiek mokiniai išmoko, taikė klausinėjimo, diskusijų, savarankiško darbo metodus. Nuolat grįždami prie pamokos uždavinio, padėjo mokiniams suprasti, kas jau išmokta, ko dar reikia mokytis. Mokinių pažangą stebėjo ir klasių auklėtojai, administracija, pagalbos vaikui komanda – naudodamiesi TAMO. Pažangą fiksavo kl. vadovai darydami suvestines, kuriose palygino praeitų mokslo metų, I trimestro, I pusmečio, II trimestro mokymosi rezultatus, juos analizavo, nustatė, kurie mokiniai daro visų mokomųjų dalykų pažangą, kuriems sekasi sunkiai ir kokia reikalinga pagalba. Trimestro, pusmečio pabaigoje mokinių pasiekimai buvo aptariami mokytojų tarybos posėdžiuose.

Metodinėse grupėse, metodinėje taryboje vyko pasitarimai dėl NMPP, VBE, PUPP, užsienio kalbų mokėjimo lygio testų rezultatų. Buvo išsiaiškintos kiekvienos klasės stipriosios ir silpnosios dalyko mokėjimo sritys, tartasi kaip padėti mokiniams siekti geresnių rezultatų.

Lyginant su 2016-2017 m.m. išaugo l.gerai ir gerai besimokančių mokinių dalis (nuo 32,3% iki 36,16%), tačiau padaugėjo nepažangių mokinių. Papildomi darbai pasibaigus mokslo metams buvo skirti 15 (praeitais mokslo metais 4 ) mokinių. 13 mokinių sėkmingai atliko papildomus darbus. Bendras pažangumas 97,3% (praeitais mokslo metais 99,5%).

Uždavinio „Stiprinti mokymosi motyvaciją.“ įgyvendinimui numatytos priemonės buvo įvykdytos iš dalies.

Buvo siekiama išsiaiškinti 5-8 klasių mokinių mokėjimo mokytis kompetencijos lygį. Organizuotos klasės valandėlės, kurių metu 5-8 kl. mokiniai pasinaudodami [www.upc.smm.lt](http://www.upc.smm.lt) pateiktais įrankiais nusistatė mokėjimo mokytis kompetencijos lygį, išsiaiškino savo mokymosi stilių. Su klasės auklėtoju individualiai buvo aptarti rezultatai, mokiniai patys priėmė sprendimus, ką darys, kad sėkmingiau mokytųsi.

III-IV g klasių lankomumas – viena iš silpnųjų mokyklos veiklos sričių. Buvo nuspręsta stiprinti lankomumo kontrolę, įtraukiant visą mokyklos bendruomenę. Lankomumą stebėjo klasės auklėtojas, soc. pedagogė, direktoriaus pavaduotoja ugdymui, dalykų mokytojai. Buvo pasitelktos virtuvės darbuotojos, budėtoja, bibliotekininkė, kurios informuodavo apie pastebėtus pamokose nedalyvaujančius mokinius. Vyko nuolatiniai individualūs pokalbiai su daug pamokų be priežasties praleidžiančiais mokiniais, jų tėvais. Dalis mokinių buvo kviečiami į VGK, su jais pasirašyti drausmės pažeidimų aktai, sudarytos sutartys dėl pagalbos. Tačiau užsibrėžtas tikslas sumažinti be priežasties praleistų pamokų skaičių 5% nepasiektas. Šios klasės be priežasties praleido 41,6 % praleistų pamokų (pernai 38,6%, užpernai 27,3%).

Atsižvelgiant įmokytojų bei mokinių tarybos pastabas dėl „Šauniausios klasės konkurso“ neveiksmingumo, buvo nutarta pakeisti konkurso nuostatus. Sudaryta darbo grupė parengė naujus nuostatus, kurie turėtų stipriau motyvuoti mokinius mokytis, skatintų laikytis susitarimų.

**Antro** tikslo įgyvendinimui iškelti uždaviniai: 1) Sieti formaliojo ir neformaliojo ugdymo veiklas, ugdančias bendrąsias ir dalykines kompetencijas. 2) Formuoti mokinių vertybines nuostatas.

Uždavinio „Sieti formaliojo ir neformaliojo ugdymo veiklas, ugdančias bendrąsias ir dalykines kompetencijas“ įgyvendinimui numatytos priemonės buvo įvykdytos.

 Gimnazijoje įgyvendintas tarptautinis projektas Nordplus Junior projektas „Culture, identite and colonial past“ bei šalies projektai. „Mūsų daug – viena Lietuva“– projektas, kuris startavo Vilniaus „Laisvės“ gimnazijoje. Mokiniai praplėtė savo žinias apie Lietuvos etnografinius regionus ir tautinę įvairovę, savitumą bei pokytį per Lietuvos valstybės šimtmetį, domėjosi kultūriniu paveldu, bendravimo ir darnaus bendruomenės gyvenimo tradicijomis. Kituose projektuose („Mokymai. Medijų raštingumas multiplikatoriams“, „Aš galiu“ – INVL Finasta Alumui projektas, „Nepamiršk parašiuto“ – Lietuvos valstybinio socialinio draudimo fondo jaunimo švietimo plėtros projektas, mokinių savivaldos interaktyvūs mokymai „Draugas draugui. Mokykla mokykla“, neformaliojo vaikų švietimo projektas „Būk detektyvas“) mokiniai tobulino socialines, bendravimo, bendradarbiavimo kompetencijas, ugdėsi vertybines nuostatas, pilietiškumą.

Metodinė taryba organizavo „Tyrėjų dienas“. Jose dalyvavo visi mokyklos mokiniai. Mokiniai turėjo galimybę dalykines žinias pritaikyti praktiškai, pagilino bendrąsias kompetencijas: viešojo kalbėjimo, bendradarbiavimo, kūrybingumo, pažinimo. Atlikta apklausa dėl tyrėjų dienos organizavimo parodė, kad mokiniams jos reikia, nes įdomu, mokymas vyksta kitaip

Mokinių vertybinių nuostatų formavimui, elgesio gerinimui buvo vykdomos prevencinės programos „SAVU KELIU“, „Zipio draugai“. Vyko įvairūs prevenciniai renginiai. „Savaitės be patyčių“ metu mokinių savivaldos nariai pirmų-septintų klasių mokiniams organizavo pokalbius apie savijautą mokykloje, apie dalykus, kurie daro juos laimingus arba liūdina, apie patiriamas patyčias. Pokalbiai buvo labai prasmingi, nes mokiniai suprato, kad jie mums rūpi, stengėmės juos išklausyti, suprasti, skatinome nebijoti būti atvirus ir pasitikėti savimi. Minėta tarptautinė tolerancijos diena. Pokalbiai tolerancijos tema ragino nebūti abejingiems, savo rankomis, žodžiais, gerais darbais kurti tolerantišką gimnazijos aplinką visiems. Alantos gimnazistai kartu su bendruomene organizavo gerumo akciją. Visose Alantos ir Naujasodžio parduotuvėse mokinių tarybos nariai prašė gyventojų aukoti maisto produktus vienišiems Alantos seniūnijos seneliams. Molėtų savivaldybės teisės ir civilinės metrikacijos skyriaus vyresnysis specialistas Aleksas Strumila lankėsi Alantos gimnazijoje ir bendravo su 8 mokiniais žalingų įpročių prevencijos tema. Pokalbio metu didelis dėmesys  skirtas informacijai apie žalingų įpročių pasekmes jaunam augančiam organizmui, kokios sveikatos problemos atsiranda "draugaujant" su cigarete, kas ir kaip gali padėti atsisakyti rūkymo tiems, kas jau rūko. Akcija „Padėk draugui“. Atliktas tyrimas „Mokinių saugumas mokykloje“.

Pilietiškumo ugdymui, skatinimui domėtis kultūriniais, politiniais įvykiais buvo organizuojami tiek tradiciniai tiek nauji renginiai. Gimnazistai dalyvavo Lietuvos kariuomenės dienos minėjime, kuriame buvo iškilmingai atidengtos atminimo lentos, skirtos įamžinti gimusiems Alantos krašte 1918 metų Lietuvos kariuomenės savanoriams. Vasario 16 d. Alantos gimnazija kartu su Alantos bendruomene paminėjo valstybės atkūrimo šimtmetį.

Į susitikimus su mokiniais buvo kviečiami įžymūs žmonės. Lankėsi VDU profesorius Liudas Mažylis, Berlyne atradęs Vasario 16-osios aktą. **Su koncertine-edukacine programa gimnazijoje lankėsi** smuikininkas, Kauno kamerinio orkestro įkūrėjas Gediminas Dalinkevičius bei jaunasis jo kolega perspektyvus gitaristas Simonas Bušma. Gimnazijoje lankėsi Lietuvos kariuomenės Sausumos pajėgų Krašto apsaugos savanorių pajėgų Didžiosios Kovos apygardos 8-osios rinktinės atstovai. Organizuotas susitikimas su VDU mokslininkais. Doc. R.Žūkienė skaitė paskaitą „Nanodalelė – žmogaus pagalbininkas ir priešas“ ir kt.

2017-2018 m.m. atliktas teminis gimnazijos veiklos įsivertinimas. Įsivertinimui pasirinkta tema: 2.3.2. Ugdymas mokyklos gyvenimu (iš srities 2. Ugdymas ir patirtys🡪 2.3. Mokinių patirtys). Įsivertinimo tikslas: Konstatuoti esamą padėtį ir nustatyti privalumus bei trūkumus, pateikti rekomendacijas veiklos tobulinimui. Įsivertinimas atliktas šiais aspektais: 1) Santykiai ir mokinių savijauta; 2) Narystė ir bendrakūra; 3) Veiklos, įvykiai, nuotykiai; 4) Darbinga tvarka. Pateiktos įsivertinimo rekomendacijos panaudotos planuojant gimnazijos veiklą.

Direktorė Dalia Skebienė